CELEX: 32021R0841
Language: et
Date: 2021-02-19 00:00:00
Title: Komisjoni delegeeritud määrus (EL) 2021/841, 19. veebruar 2021, millega muudetakse delegeeritud määrust (EL) nr 640/2014 nõuete rikkumise osas seoses veiste ning lammaste ja kitsede identifitseerimise ja registreerimise süsteemiga ning seoses halduskaristuste taseme arvutamisega loomatoetuste kavade või loomatoetusmeetmete alusel deklareeritud loomade puhul

27.5.2021   
               
               
                  ET
               
               
                  Euroopa Liidu Teataja
               
               
                  L 186/12
               
            
         KOMISJONI DELEGEERITUD MÄÄRUS (EL) 2021/841,
         19. veebruar 2021,
         millega muudetakse delegeeritud määrust (EL) nr 640/2014 nõuete rikkumise osas seoses veiste ning lammaste ja kitsede identifitseerimise ja registreerimise süsteemiga ning seoses halduskaristuste taseme arvutamisega loomatoetuste kavade või loomatoetusmeetmete alusel deklareeritud loomade puhul
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 63 lõiget 4, artikli 64 lõiget 6 ja artikli 77 lõiget 7,
         ning arvestades järgmist:
         
                     (1)
                  
                  
                     Komisjoni delegeeritud määruse (EL) nr 640/2014 (2) artikkel 30 sisaldab eeskirju, kuidas kehtestada kindlaksmääratud loomade arv loomatoetuste kavade alusel esitatud loomapidamistoetuse taotlustel põhineva vabatahtliku tootmiskohustusega seotud toetuse korral ja loomatoetusmeetmete alusel esitatud maksetaotlustel põhineva maaelu arengu toetuse korral. Eelkõige on artiklis sätestatud eeskirjad juhuks, kui veiste ning lammaste ja kitsede identifitseerimise ja registreerimise süsteemi ei järgita. Nõukogu määrusega (EÜ) nr 21/2004 (3) on ette nähtud, et liikmesriigid kehtestavad lammaste ja kitsede identifitseerimise ja registreerimise süsteemi. Kuna kõnealune identifitseerimise ja registreerimise süsteem sisaldab nõudeid, mis on sarnased Euroopa Parlamendi ja nõukogu määrusega (EÜ) nr 1760/2000 (4) kehtestatud veiste identifitseerimise ja registreerimise süsteemiga, tuleks eeskirjad ühtlustada, et võtta arvesse kõnealuse kolme loomakategooria identifitseerimise ja registreerimise süsteemiga seotud nõuete rikkumisi. Sellega seoses ja kooskõlas kahe osutatud määrusega tuleks asendada viide kõrvamärkidele viitega identifitseerimisvahenditele.
                  
               
                     (2)
                  
                  
                     Kuna ühtne haldus- ja kontrollisüsteem on edasi arenenud ning vaja oleks seda lihtsustada, on asjakohane kohandada delegeeritud määruse (EL) nr 640/2014 artiklis 31 sätestatud halduskaristusi seoses loomatoetuse kavade ja loomatoetusmeetmetega ning jätta halduskaristuse kohaldamisest välja kuni kolm looma, kes leiti olevat kindlaks määramata, tingimusel et neid on võimalik identifitseerimise või tõendavate dokumentide abil individuaalselt identifitseerida, samuti tuleks kohandada karistuste taset, mida kohaldatakse juhul, kui avastatakse rohkem kui kolm kindlaksmääramata looma.
                  
               
                     (3)
                  
                  
                     Komisjoni delegeeritud määruse (EL) nr 639/2014 (5) artikli 53 lõikes 4 on sätestatud, et kui tootmiskohustusega seotud toetust antakse veise- ja/või lamba- ja kitsekasvatajatele, määrab liikmesriik toetuskõlblikkuse tingimusena kindlaks loomade identifitseerimise ja registreerimise nõuded, mis on sätestatud vastavalt Euroopa Parlamendi ja nõukogu määruses (EÜ) nr 1760/2000 või nõukogu määruses (EÜ) nr 21/2004. Lisaks tuleb kõnealuste määruste kohaselt kanda loomadega seotud sündmused, nagu sünnid, surmad ja liikumised teatavate tähtaegade jooksul elektroonilisse andmebaasi. Kui kõnealuseid tähtaegu ei järgita, loetakse seda asjaomase looma puhul nõuete rikkumiseks. Proportsionaalsuse tagamiseks ja ilma et see piiraks liikmesriigi kehtestatud muude toetuskõlblikkuse tingimuste kohaldamist, tuleks veiseid ning lambaid ja kitsi käsitada toetuskõlblikena ilma halduskaristusi kohaldamata, kui loomaga seotud sündmusest teatati hilinenult enne loomapidamisperioodi algust või enne asjaomast viitekuupäeva, mille liikmesriik on kehtestanud kooskõlas delegeeritud määruse (EL) nr 639/2014 artikli 53 lõikega 4.
                  
               
                     (4)
                  
                  
                     Selguse ja lihtsuse huvides tuleks delegeeritud määruse (EL) nr 640/2014 artikli 31 lõike 3 sõnastus ühtlustada toetusetaotlustega süsteemi ja toetusetaotlusteta süsteemi vahel.
                  
               
                     (5)
                  
                  
                     Seepärast tuleks delegeeritud määrust (EL) nr 640/2014 vastavalt muuta.
                  
               
                     (6)
                  
                  
                     Selleks et anda liikmesriikidele piisavalt aega kohandada oma süsteeme, et muudetud eeskirju rakendada, tuleks käesolevat määrust kohaldada selliste toetuse- ja maksetaotluste suhtes, mis on esitatud 1. jaanuaril 2021 algava taotlusaasta või toetusperioodi kohta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määrust (EL) nr 640/2014 muudetakse järgmiselt.
            
                        1)
                     
                     
                        Artiklit 30 muudetakse järgmiselt:
                        
                                    a)
                                 
                                 
                                    lõige 4 asendatakse järgmisega:
                                    
                                       „4.   Kui avastatakse veiste ning lammaste ja kitsede identifitseerimise ja registreerimise süsteemiga seotud nõuete rikkumine, kohaldatakse järgmist:
                                       
                                                   a)
                                                
                                                
                                                   põllumajandusliku majapidamise veist, kes on kaotanud ühe kahest identifitseerimisvahendist, käsitatakse kindlaksmääratuna, kui ta on selgelt ja individuaalselt identifitseeritav veiste identifitseerimise ja registreerimise süsteemi muude selliste elementide järgi, mis on osutatud määruse (EÜ) nr 1760/2000 artikli 3 esimese lõigu punktides b, c ja d;
                                                
                                             
                                                   b)
                                                
                                                
                                                   põllumajandusliku majapidamise lammast või kitse, kes on kaotanud ühe kahest identifitseerimisvahendist, käsitatakse kindlaksmääratuna, tingimusel et loom on siiski identifitseeritav esimese identifitseerimisvahendi abil vastavalt määruse (EÜ) nr 21/2004 artikli 4 lõike 2 punktile a, ning tingimusel, et lammaste ja kitsede identifitseerimise ja registreerimise süsteemi kõik muud nõuded on täidetud;
                                                
                                             
                                                   c)
                                                
                                                
                                                   kui ainult üks põllumajandusliku majapidamise veis, lammas või kits on kaotanud kaks identifitseerimisvahendit, käsitatakse teda kindlaksmääratuna, tingimusel et ta on siiski individuaalselt identifitseeritav registri, loomapassi, andmebaasi või määruses (EÜ) nr 1760/2000 või määruses (EÜ) nr 21/2004 sätestatud muude vahendite abil, ning tingimusel et loomapidaja suudab tõendada, et ta on enne kohapealsest kontrollist teatamist võtnud juba meetmeid olukorra parandamiseks;
                                                
                                             
                                                   d)
                                                
                                                
                                                   kui avastatud rikkumised on seotud ebaõigete registrikannete, loomapasside või loomade elektroonilise andmebaasiga, kuid nende puhul ei kontrollita vastavust muudele toetuskõlblikkuse tingimustele kui delegeeritud määruse (EL) nr 639/2014 artikli 53 lõikes 4 osutatud toetuskava või -meetmed, käsitatakse asjaomast looma kindlaksmääramata loomana üksnes siis, kui selliseid ebaõiged kandeid leitakse vähemalt kahe kontrolli käigus 24 kuu jooksul. Kõikidel muudel juhtudel käsitatakse asjaomaseid loomi kindlaksmääramata loomana pärast esimese rikkumise avastamist;
                                                
                                             
                                                   e)
                                                
                                                
                                                   kui avastatud rikkumiste puhul on tegemist loomadega seotud juhtumite elektroonilisse andmebaasi hilinenult kandmisega, loetakse asjaomane loom kindlaksmääratud loomaks, kui andmebaasi kandmine toimus enne loomapidamisperioodi algust või delegeeritud määruse (EL) nr 639/2014 artikli 53 lõike 4 kohaselt kehtestatud viitekuupäeva.
                                                
                                             Veiste ning lammaste ja kitsede identifitseerimise ja registreerimise süsteemi kandeid ja sinna esitatud teateid võib igal ajal parandada, kui pädev asutus on avastanud ilmsed vead.“;
                                    
                                 
                              
                                    b)
                                 
                                 
                                    lõige 5 jäetakse välja.
                                 
                              
                  
                        2)
                     
                     
                        Artikkel 31 asendatakse järgmisega:
                        
                           „Artikkel 31
                           Loomatoetuse kavade või loomatoetusmeetmete alusel toetust saavate loomadega seoses määratavad halduskaristused
                           
                              1.   Toetuse kogusumma, millele toetusesaajal on asjaomaseks taotlusaastaks õigus loomatoetuse kava või loomatoetusmeetme või sellise toetusmeetmega seotud tegevuse liigi alusel, makstakse välja artikli 30 lõike 3 kohaselt kindlaksmääratud loomade arvu alusel, tingimusel et pärast halduskontrolli või kohapealset kontrolli:
                              
                                          a)
                                       
                                       
                                          ei avastata üle kolme kindlaksmääramata looma, ja
                                       
                                    
                                          b)
                                       
                                       
                                          kindlaksmääramata loomi on võimalik individuaalselt identifitseerida määruses (EÜ) nr 1760/2000 või määruses (EÜ) nr 21/2004 sätestatud viisil.
                                       
                                    
                           
                              2.   Kui kindlaksmääramata on rohkem kui kolm looma, vähendatakse toetuse kogusummat, mida toetusesaajal on õigus asjaomasel taotlusaastal lõikes 1 osutatud toetuskava või -meetme või sellise toetusmeetmega seotud tegevuse liigi alusel saada:
                              
                                          a)
                                       
                                       
                                          kooskõlas lõikega 3 määratava protsendi võrra, kui see ei ületa 20 %,
                                       
                                    
                                          b)
                                       
                                       
                                          kooskõlas lõikega 3 määratav protsent kahekordselt, kui see ületab 20 %, kuid ei ole suurem kui 30 %.
                                       
                                    Kui lõike 3 kohaselt kindlaks määratud protsendimäär on suurem kui 30 %, ei anta toetusesaajale asjaomasel taotlusaastal toetust, millele tal oleks toetuskava või -meetme või sellise toetusmeetmega seotud tegevuse liigi alusel artikli 30 lõike 3 kohaselt õigus olnud.
                              Kui lõike 3 kohaselt kindlaks määratud protsendimäär on suurem kui 50 %, ei anta toetusesaajale asjaomasel taotlusaastal toetust, millele tal oleks toetuskava või -meetme või sellise toetusmeetmega seotud tegevuse liigi alusel artikli 30 lõike 3 kohaselt õigus olnud. Peale selle kohaldatakse toetusesaaja suhtes lisakaristust, mis on võrdne toetussummaga, mis vastab deklareeritud loomade arvu ja artikli 30 lõike 3 kohaselt kindlaks määratud loomade arvu vahele. Kui kõnealust summat ei ole võimalik täielikult tasaarvestada kooskõlas komisjoni rakendusmääruse (EL) nr 908/2014 artikliga 28 rikkumise avastamisele järgneva kolme kalendriaasta jooksul, siis tasumata jääk kustutatakse.
                              Muude liikide puhul kui need, millele on osutatud käesoleva määruse artikli 30 lõikes 4, võivad liikmesriigid otsustada määrata kindlaks loomade arvu, mis erineb käesoleva artikli lõigetega 1 ja 2 ette nähtud kolme looma künnisest. Kõnealuse arvu kindlaksmääramisel tagavad liikmesriigid, et see on kõnealuse künnisega sisuliselt samaväärne, võttes muu hulgas arvesse loomühikuid ja/või eraldatud abi- või toetuse summat.
                           
                           
                              3.   Selleks et kehtestada lõikes 2 osutatud protsendimäärad, jagatakse loomatoetuse kava või loomatoetusmeetme või sellega seotud tegevuse liigi alusel kindlaksmääramata loomade arv loomatoetuse kava või loomatoetusmeetme või sellega seotud tegevuse liigi alusel kindlaksmääratud loomade arvuga asjaomasel taotlusaastal.
                           
                           
                              4.   Kui sellise toetuse kogusumma, mida toetusesaajal on asjaomasel taotlusaastal toetuskava või -meetme või sellise toetusmeetme alusel toimuva tegevusliigi raames õigus saada, arvutamine põhineb nende päevade arvul, millal toetuskõlblikkuse tingimustele vastav loom asub põllumajanduslikus majapidamises, põhineb ka nende loomade arvu arvutamine, kes olid lõike 2 kohaselt kindlaksmääramata, selliste päevade arvul, millal loomad viibisid põllumajanduslikus majapidamises.“
                           
                        
                     
                  
         
            Artikkel 2
            Jõustumine ja kohaldamine
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse 1. jaanuaril 2021 algava taotlusaasta või toetusperioodi kohta esitatud toetuse- ja maksetaotluste suhtes.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. veebruar 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 549.
         
            (2)  Komisjoni 11. märtsi 2014. aasta delegeeritud määrus (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas ning otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas (ELT L 181, 20.6.2014, lk 48).
         
            (3)  Nõukogu 17. detsembri 2003. aasta määrus (EÜ) nr 21/2004, millega kehtestatakse lammaste ja kitsede identifitseerimise ja registreerimise süsteem ja muudetakse määrust (EÜ) nr 1782/2003 ning direktiive 92/102/EMÜ ja 64/432/EMÜ (ELT L 5, 9.1.2004, lk 8).
         
            (4)  Euroopa Parlamendi ja nõukogu 17. juuli 2000. aasta määrus (EÜ) nr 1760/2000 veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta (EÜT L 204, 11.8.2000, lk 1).
         
            (5)  Komisjoni 11. märtsi 2014. aasta delegeeritud määrus (EL) nr 639/2014, millega täiendatakse Euroopa Parlamendi ja nõukogu määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, ning muudetakse kõnealuse määruse X lisa (ELT L 181, 20.6.2014, lk 1).